Astrid Tjalk

Astrid Tjalk (født Astrid Hildegard Larsen 27. maj 1925 i Hornbæk, død 19. februar 2014 samme sted) var en dansk kunsthåndværker og billedkunstner, særligt kendt for sin keramik.

Opvækst 
Astrid Tjalk voksede op i fødebyen Hornbæk. Hendes fars slægt havde i generationer boet i byen, mens hendes mor stammede fra Skåne. Tjalk viste tidligt interesse og talent for tegning, og fra 1941 studerede hun på Kunsthåndværkerskolen i København.

Karriere

Kähler Keramikk 
I 1944 fik Tjalk arbejde hos Kähler Keramik i Næstved, som mønstermaler. Som det skete for Signe Steffensen og Lis Ahlmann før hende, blev arbejdet som mønstermaler hos Kähler udgangspunkt for en egen kunstneriske karriere. Tjalk viste tidlig vilje til at gå sine egne veje. Hos Kähler arbejdede hun selvstændigt og på egne præmisser, og hun fik så sit eget atelier. Mange af Tjalks arbejder for Kähler har form af stiliserede fiske- eller dyremotiver på vaser eller fade. Også maleteknisk gik hun egne veje for at opnå nye effekter. De keramiske emner, som hun dekorerede, var ofte skabt af Nils Kähler. Peder Rasmussen, forfatteren af bogen Kählers værk, skriver, at Tjalk demonstrerer en 'ægte modernistisk dekorationslyst' i sine arbejder.

Fyrbo Keramik 
I 1955 sagde Tjalk op hos Kähler og etablerede Fyrbo Keramik i Næstved sammen med sin mand, Tage O. Nielsen. I den periode stod keramikeren Karen Bennicke i lære hos Tjalk. Derudover havde Fyrbo Keramik ikke andre ansatte end ægteparret selv; resten af livet fik de deres udkomme fra dette værksted. I 1960 flyttede de tilbage til Hornbæk og fortsatte virksomheden der. Efterhånden blev meget af produktionen rettet mod mindre produkter som smykker og keramikkakler. I Danmark blev produktionen hovedsagelig solgt gennem veletablerede forhandlere som Magasin du Nord, Illums Bolighus og Den Permanente. Men meget af produktionen blev eksporteret til USA, og en del også til andre lande i Nordeuropa og til Sydafrika.

Billedkunst 
Tjalk fortsatte med at tegne og male hele livet. Hornbæk, med husene, havnen og stranden, udgjorde mange af motiverne i hendes billedkunst. Hennes oliemalerier har været udstillet, men blev kun i begrænset omfang solgt. Akvareller og tegninger solgte hun flere af, først og fremmest lokalt i Hornbæk.

Eftermæle

Samlinger og udstillinger 
Den største offentlige samling af Tjalks tidlige keramiske arbejder findes i Næstved Museums samling af dansk kunsthåndværk fra det 19. og 20. århundrede. Hun har været repræsenteret på flere vigtige udstillinger i Danmark. I 1955 deltog hun på Charlottenborg Forårsudstilling med keramiske værker, som hun havde lavet for Kähler, og tre år senere deltog hun med to oliemalerier samme sted. Hun har også udstillet på Kunstnernes Påskeudstilling i Aarhus, Kunstmuseet Sophienholm, Det danske Kunstindustrimuseum og Danmarkshuset i Paris. Efter Tjalks død blev der i sommeren 2014 holdt en lokal mindeudstilling på Hornbæk Bibliotek.

Litteratur 
Ane Maria og Annimi Holst Schmidt præsenterer en række af Tjalks værker i boken Kähler og Keramikken fra 2001. I bogen Kählers Værk fra 2002 har Peder Rasmussen viet et delkapitel til Tjalks bidrag i tiden hos Kähler. I december 2005 udgav Hornbækegnens historiske forening og lokalhistoriske arkiv et helt temanummer af tidsskriftet Hornbækegnen om Tjalk, forfattet af Lone Kuhlmann.

Referencer

Kilder 
 Bennicke, Karen: Karen Bennicke: Keramik og Form 1958-2008 – en jubilæumsudstilling, Næstved Museum – Helligåndshuset 24. maj – 3. august 2008
 Fiell, Charlotte & Peter: Scandinavian Design, Taschen 2002, , s. 96
 Holst Schmidt, Ane Maria & Annimi Holst Schmidt: Kähler & Keramikken, Rhodos 2001, , s. 212-218, 290-293
 Kuhlmann, Lone: "Astrid Tjalk, Hornbækker, keramiker, kunstmalerinde", i Hornbækegnen, december 2005, nr. 78, s. 1-23
 Rasmussen, Peder: Kählers Værk, Nyt Nordisk forlag Arnold Busck 2002, , s. 285-288
 Ugeposten: "Astrid Tjalk", Ugeposten til alle i Gribskov Kommune (www.dinby.dk),

Eksterne henvisninger 
 Holmegaard Værk, med samlinger af keramik fra Kähler

Personer fra Hornbæk
Keramikere fra Danmark
Malere fra Danmark